Larry King vil skilles for åttende gang
Nyhetsbyrået AP skriver at King leverte inn skilsmissesøknaden i retten i Los Angeles tirsdag. Stjernens advokat bekrefter dette overfor People. King og kona Shawn Southwick King, som er tidligere sanger og programleder, giftet seg i 1997, og har vært gift i 22 år. De to søkte om skilsmisse også i 2010, men bestemte seg for å gå tilbake til hverandre før den var gjennomført. Larry King har totalt fem barn, to av dem med Shawn: Sønnene Chance (20) og Cannon (19). Dette blir Kings åttende skilsmisse – fra syv ulike kvinner. Han giftet seg blant annet to ganger med Alene Akins som han sist skilte seg fra i 1972. Larry King la opp med showet «Larry King Live» på CNN i 2010, etter å ha ledet det siden 1985. Da han i 1997 hadde vært 40 år i radio og TV, hedret Hollywood ham med en stjerne på Walk of Fame på Hollywood Boulevard, ikke langt fra CNNs Los Angeles-kontorer. Han har også vunnet Emmy-prisen.
Den tidligere talkshow-kongen Larry King (85) har søkt om skilsmisse fra kona Shawn (59) – for andre gang.